Il-Kap tal-Partit Nazzjonalista Simon Busuttil ħabbar dalgħodu li l-Oppożizzjoni se tkun qed tressaq fil-Parlament abbozz ta’ liġi privat biex tinbidel il-Kostituzzjoni u fil-klawsola tan-non-diskriminazzjoni tiddaħħal referenza għad-diżabilità. Waqt żjara li saret dalgħodu fil-Fondazzjoni Arka f’Għawdex bħala parti mill-kampanja għall-elezzjonijiet Ewropej, Dr Busuttil qal li din il-proposta kellha ssir wara li pajjiżna ilu iktar minn seklu jibni drittijiet tal-persuni b’diżabbilità. “Dak li ilna naħdmu għalih indaħħluh issa fil-Kostituzzjoni”, qal il-Kap Nazzjonalista. Dan l-abbozz ta’ liġi privat se jkun qiegħed jitressaq mid-deputat Nazzjonalista Dr Stephen Spiteri fejn sostna li għandna lkoll naħdmu għall-ġid tal-persuni b’diżabilità waqt li nħarsu lejn soċjetà iktar inklussiva. Matul iż-żjara tiegħu fil-Fondazzjoni Arka, Dr Busuttil wassal ukoll messaħħ ta’ apprezzament u appoġġ għall-ħidma li qed issir mal-persuni b’diżabilità